
20. zasadnutie	Bod programu MZ č.: 5
MZ mesta Trnava	Materiál č.: 2
10. 2. 2026
Majetkovoprávne usporiadanie pozemkov k stavbe „Podzemné garáže bytového domu Ulica Vajanského, Trnava“
(Ministerstvo vnútra SR)
Návrh predkladá:	Návrh spracoval:
Majetková komisia pri MZ	Mgr. Gabriela Bučányová
	odbor majetkový
Spracované: 21. 1. 2026
Zodpovedá: JUDr. Jana Tomašovičová, vedúca odboru majetkového MsÚ 
Číslo spisu: 1999/2026

Návrh uznesenia
k majetkovoprávnemu usporiadaniu pozemkov k stavbe „Podzemné garáže bytového domu Ulica Vajanského,Trnava“ (Ministerstvo vnútra SR)
Mestské zastupiteľstvo mesta Trnava po prerokovaní:
Schvaľuje
nájom častí pozemkov vo vlastníctve Slovenskej republiky v správe Ministerstva vnútra Slovenskej republiky, Pribinova 2, 812 72 Bratislava, IČO: 00 151 866 – Centrum podpory Trnava, v spoluvlastníckom podiele 495/1000 k celku:
· Parcela registra „C“ č. 784/2, druh pozemku zastavaná plocha a nádvorie s celkovou výmerou 1505 m2, zapísaná na LV č. 3867 v predpokladanom zábere 8,4 m2 
· Parcela registra „C“ č. 784/5, druh pozemku zastavaná plocha a nádvorie s výmerou 274m2, zapísaná na LV č. 3867 v predpokladanom zábere 1 m2
· Parcela registra „C“ č. 784/8, druh pozemku zastavaná plocha a nádvorie s výmerou 23m2, zapísaná na LV č. 3867 v predpokladanom zábere 16,8 m2
· Parcela registra „C“ č. 784/9, druh pozemku zastavaná plocha a nádvorie s výmerou 49m2, zapísaná na LV č. 3867 v predpokladanom zábere 28,9 m2
za účelom zriadenia staveniska a vykonávania stavebných prác v rámci investičnej stavby mesta „Podzemné garáže bytového domu Ulica Vajanského, Trnava“ a za dodržania podmienok, že návrh nájomnej zmluvy predloží Ministerstvo vnútra SR, Pribinova 2, 812 72 Bratislava – Centrum podpory Trnava s presným špecifikovaním predmetu, účelu a doby trvania nájomného vzťahu s výškou nájmu určenou podľa VZN Mesta Trnava č. 514 a čl. I. písm. f) príkazu primátora k určovaniu výšky nájomného, ktoré je stanovené na 5,53 eura/m2/rok.
Ukladá
Mestskému úradu v Trnave
a) Odbor majetkový:
Postúpiť na odbor právny návrh nájomnej zmluvy a podklady s tým súvisiace
Termín: do 30 dní odo dňa obdržania návrhu nájomnej zmluvy 
b) Odbor právny:
Pripraviť nájomnú zmluvu a predložiť na podpis druhej strane
Termín: do 31. 12. 2026

Dôvodová správa
Na základe požiadavky Odboru investičnej výstavby MsÚ Trnava, odbor majetkový zabezpečuje majetkovoprávne usporiadanie pozemkov dotknutých stavbou „Podzemné garáže bytového domu Ulica Vajanského, Trnava“. 
Na zasadnutí majetkovej komisie dňa 30.09.2025 majetková komisia odporučila mestskému zastupiteľstvu schváliť uzatvorenie zmlúv o výpožičke s vlastníkmi dotknutých pozemkov. Na dotknutých pozemkoch sa budú realizovať úpravy verejných priestorov a samotnou stavbou budú dotknuté len dočasne, počas výstavby stavby. Predmetné bolo písomne oznámené všetkým dotknutým vlastníkom a zároveň boli vyzvaní na udelenie písomného súhlasu s ďalším postupom.
Dňa 3. 11. 2025 Ministerstvo vnútra SR, Pribinova 2, Bratislava – Centrum podpory Trnava zaslalo vyjadrenie k oznámeniu majetkovej komisie. V liste správca pozemkov p. č. 784/2, 784/5, 784/8 a 784/9 uvádza, že ako správca majetku vo vlastníctve Slovenskej republiky nemôže uzatvoriť zmluvu o výpožičke ak jej nehnuteľné veci štátu nebudú slúžiť na prenesený výkon štátnej správy. Doplnením zo dňa 21.11.2025 ako inú možnosť zmluvného vzťahu navrhlo Ministerstvo vnútra SR – Centrum podpory Trnava uzatvoriť nájomnú zmluvu na dobu určitú, t.j. počas trvania výstavby. Ministerstvo vnútra SR – Centrum podpory Trnava doručí na Mesto Trnava návrh nájomnej zmluvy, kde bude špecifikovaný predmet, účel a doba trvania nájmu. Výška nájomného bude stanovená podľa VZN Mesta Trnava č. 514 a čl. I. písm. f) príkazu primátora k určovaniu výšky nájomného. Výška nájomného podľa písm. f) pre dvory je stanovená na 5,53 eura/m2/rok. Podľa projektovej dokumentácia by malo ísť o nasledovné zábery pozemkov:
· p. č. 784/2 – predpokladaný záber 8,4 m2
· p. č. 784/5 – predpokladaný záber 1 m2
· p. č. 784/8 – predpokladaný záber 16,8 m2
· p. č. 784/9 – predpokladaný záber 28,9 m2
Na jednotlivých pozemkoch sa budú realizovať nasledovné práce: 
· Parcela č. 784/2 – realizovať sa bude nová skladba chodníka t. j. odstránenie existujúcich obrubníkov, výkop pre konštrukciu a položenie dvoch vrstiev s povrchom dlažby
· Parcela č. 784/5 – realizovať sa budú nové sadové úpravy t. j. trávnatá plocha
· Parcela č. 784/8 – realizovať sa bude výmena povrchovej konštrukcie cesty, frézovanie asfaltového povrchu hr. 100 mm a následné položenie dvoch vrstiev asfaltového betónu
· Parcela č. 784/9 – tento pozemok je súčasťou vjazdu č. 1 do priestorov podzemných garáží, ktorého povrch bude rekonštruovaný:
· Príprava podkladu - Podlahy budú celoplošne ofrézované alebo otryskané vodným lúčom 1000-2500 bar na CSP 5-10, v celkovej hrúbke 20-30 mm. V ploche sa nachádzajú miesta s uvoľnenými časťami betónu a miesta, kde boli v minulosti dobetónované nerovnosti, výtlky a pod. Tieto uvoľnené a dobetónované časti budú odstránené a vyrovnané. Lokálne vysprávky v rámci prípravy podkladu budú realizované pomocou Sika Monotop 4052 (alebo ekvivalent) v hr. 6-50 mm (pre vysprávky odhadujeme 5% z celkovej plochy v hrúbke 30 mm).  
· Adhézny mostík pod maltou Sikaemaco T 1200 PG (alebo ekvivalent) a po častiach do nej aplikovať (wet to wet) Sikagard T 1100 TIX (alebo ekvivalent), aby sa stihla napájať 
· Ukončenie na stene pevným fabiónom z hmoty Sikadwrd T TIXDfl (alebo   ekvivalent)
V zmysle doterajších právnych predpisov - § 58 zákona č. 50/1976 Zb. o územnom plánovaní a stavebnom poriadku (Stavebný zákon) a v zmysle § 29 ods. 1 zákona č. 25/2025 z. z. je mesto Trnava ako stavebník povinný v ďalšom stupni prípravy stavby (pred vydaním stavebného povolenia) preukázať, že je vlastníkom pozemku, alebo že má k pozemku iné právo. 
Majetková komisia na svojom zasadnutí dňa 20. 1. 2026 odporučila mestskému zastupiteľstvu schváliť nájom časti pozemkov parcela č. 784/2, 784/5, 784/8 a 784/9   za účelom zariadenia staveniska a vykonávania stavebných prác na pozemkoch vo vlastníctve SR v správe Ministerstva vnútra SR, Pribinova 2, Bratislava – Centrum podpory Trnava podľa podmienok uvedených vyššie. 
Na prijatie uznesenia je potrebný súhlas nadpolovičnej väčšiny prítomných poslancov MZ mesta Trnava.


Príloha
Obrázok – Situácia rekonštrukčných prác na Ulici Vajanského
[image: na obrázku sú zvýraznené parcely dotknuté rekonštrukciou garáží na Ulici Vajanského a budú predmetom nájmu]
Obrázok 1- vyznačenie dotknutých parciel, ktoré budú predmetom nájmu

